BLAND ปิดพุ่ง 15% รับครม.ไฟเขียวส่วนต่อขยาย “สีชมพู” สถานีศรีรัช-เมืองทอง
BLAND ปิดพุ่ง 15% รับครม.ไฟเขียวส่วนต่อขยาย "สีชมพู" สถานีศรีรัช-เมืองทอง โดยปิดตลาดฯวันนี้ ราคาอยู่ที่ระดับ 1.18 บาท บวก 0.15 บาท หรือ 14.56% สูงสุดที่ระดับ 1.21 บาท ต่ำสุดที่ระดับ 1.04 บาท ด้วยมูลค่าการซื้อขาย 460.15 ล้านบาท
9 ก.พ. 2564

ผู้สื่อข่าวรายงานว่า ราคาหุ้นบริษัท บางกอกแลนด์ จำกัด (มหาชน) หรือ BLAND ปิดตลาดฯวันนี้ อยู่ที่ระดับ 1.18 บาท บวก 0.15 บาท หรือ 14.56% สูงสุดที่ระดับ 1.21 บาท ต่ำสุดที่ระดับ 1.04 บาท ด้วยมูลค่าการซื้อขาย 460.15 ล้านบาท

สำหรับปัจจัยที่ส่งผลให้ราคาหุ้นปรับตัวเพิ่มขึ้น คาดว่ามาจากการที่รถไฟฟ้าสายสีชมพู ส่วนต่อขยายช่วงสถานีศรีรัช-เมืองทอง
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยภายหลังการประชุมคณะรัฐมนตรี (ครม.) วันนี้ (9 ก.พ.64) ว่า ที่ประชุมครม.เห็นชอบการแก้ไขสัญญาร่วมลงทุนการออกแบบและการก่อสร้างงานโยธา การจัดหาระบบรถไฟฟ้า การให้การบริการเดินรถไฟฟ้าและการซ่อมบำรุง โครงการรถไฟฟ้าสายสีชมพู ช่วงแคราย-มีนบุรี ส่วนต่อขยายช่วงสถานีศรีรัช-เมืองทอง
สำหรับโครงการสายชมพูส่วนต่อขยายนี้เป็นข้อเสนอของผู้รับสัมปทานโครงการส่วนหลัก เชื่อมต่อสถานีศรีรัชเข้าเมืองทองธานี ระยะทาง 3 กม.โดยจะมี 2 สถานี ซึ่งลงทุนโดยผู้รับสัมปทานทั้งหมด
โดยแนวโครงการส่วนต่อขยาย จุดเริ่มต้นจากถนนแจ้งวัฒนะเชื่อมต่อสถานีศรีรัชในโครงการหลักก่อนจะเลี้ยวขวาเข้าสู่พื้นที่เมืองทองธานีไปตามถนนแจ้งวัฒนะ-ปากเกร็ด 39 ขนานกับทางพิเศษอุดรรัถยา ผ่านวงเวียนเมืองทองธานี ซึ่งจะเป็นสถานที่ตั้งของสถานี MT-01 และวิ่งต่อเนื่องไปจนจุดสิ้นสุดของโครงการบริเวณทะเลสาบเมืองทองธานี เป็นที่ตั้งของสถานี MT-02 ใช้เวลาการก่อสร้าง 37 เดือน เปิดให้บริการในเดือน ก.ย. 67 กรอบวงเงินลงทุนทั้งสิ้น 4,230 ล้านบาท ผลตอบแทนทางเศรษฐกิจ (EIRR) 12.9% ผลตอบแทนด้านการเงิน (FIRR) 7.1%
สำหรับประมาณการผู้โดยสาร ณ ปีที่เปิดให้บริการ คาดว่าจะมีผู้โดยสารประมาณ 13,785 คน-เที่ยว/วัน
ทั้งนี้ หลังจากแก้ไขสัญญาร่วมลงทุนเสร็จแล้ว การรถไฟฟ้าขนส่งมวลชนแห่งประเทศไทย (รฟม.) จะดำเนินการจัดกรรมสิทธิ์และการขอใช้พื้นที่จากหน่วยงานที่เกี่ยวข้องเพื่อส่งมอบให้ผู้รับสัมปทานดำเนินการก่อสร้างส่วนต่อขยายตามแผนงานต่อไป
อนึ่ง สายสีชมพูส่วนต่อขยายดังกล่าว เป็นข้อเสนอเพิ่มเติมจากกลุ่มกิจการร่วมค้า BSR Joint Venture ประกอบด้วย บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS, บริษัท ราช กรุ๊ป จำกัด (มหาชน) หรือ RATCH และ บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC ผู้รับงานโครงการรถไฟฟ้าสายสีชมพูเส้นทางหลัก ช่วงแคราย-มีนบุรี ซึ่งทางกลุ่มฯ ได้จัดตั้งบริษัท นอร์ทเทิร์น บางกอก โมโนเรล จำกัด รับผิดชอบสายสีชมพู
ทั้งนี้ การลงทุนสายสีชมพูส่วนต่อขยายจะแบ่งเป็น 2 ส่วน โดยบริษัท นอร์ทเทิร์น บางกอก โมโนเรลฯ ลงทุน 50% และ บริษัท บางกอกแลนด์ จำกัด (มหาชน) หรือ BLAND ลงทุน 50% แนวเส้นทางส่วนต่อขยายจะเริ่มต้นจากถนนแจ้งวัฒนะ บริเวณสถานีศรีรัชของสายสีชมพูสายหลัก วิ่งไปทางทิศตะวันตก เลี้ยวขวาเข้าสู่เมืองทองธานีไปตามซอยแจ้งวัฒนะ-ปากเกร็ด 39 ตามแนวเกาะกลางทางเดียวกันกับทางพิเศษอุดรรัถยา สิ้นสุดโครงการบริเวณทะเลสาบเมืองทองธานี มี 2 สถานี ได้แก่ สถานี MT-01 บริเวณอิมแพ็กชาเลนเจอร์ และสถานี MT-02 ตั้งอยู่ด้านหน้าทะเลสาบเมืองทองธานี